De mange turister, der i øjeblikket er i Aarhus, går forgæves til byens fuldautomatiske toiletter. Tre steder stod dørene pivåbne. Andre toiletter kunne vi ikke komme ind i.

Annonce

En rundtur til nogle af byens fuldautomatiske toiletter burde vel ret beset ikke byde på det store drama.

<p>»Out of order« stod der på mange af toiletter. Men nogle steder virkede heller ikke displayet.</p>

Men drama var der, da Århus Stiftstidende tirsdag formiddag begyndte på en planlagt toiletrundtur i byen ved den grønne toiletbygning på Banegårdspladsen.

Rikke Baden og Christine Henriksen fra Norge var glade for at slippe ud af det ­automatiske ­toilet på Banegårdspladsen. Åbn-knappen virkede ikke. Foto: Ole Christensen

De to første kunder, vi holdt øje med, kom fint ind på det automatiske toilet, der står ved enden af Ryesgade. Men det varede en rum tid, inden de kom ud igen.

Abdulla Farash fra Silkeborg måtte haste videre mod et andet toilet, da han var på Åboulevarden. Døren kunne ikke lukkes.

»Knappen, der stod »Åben« på, virkede ikke. Vi måtte bruge nødhåndtaget på døren for at komme ud,« forklarede de to kunder, Rikke Baden og Christine Henriksen fra Frederiksstad i Norge.

»Heldigvis forstår vi dansk. Vi var ikke i tvivl om, hvor nødhåndtaget sad,« forklarede de.

Bagefter testede Stiftens udsendte toilettet. Med samme resultat: Åben-knappen« virkede ikke. Men det gjorde nødhåndtaget.

Ved næste toilet, på Telefontorvet, gjorde det modsatte problem sig gældende. Her stod døren pivåben. Til gengæld kunne den ikke lukkes.

Der stod da også »Out of order« på displayet.

Det samme stod der ved det tredje toilet på rundturen - på Bispetorvet. Her var flere folk henne at trykke på indgangsknappen, inden de opdagede, at kommunen havde opstillet en toiletvogn ved siden af.

Toiletvognen tyder på, at man i kommunen udmærket er klar over, at det fuldautomatiske toilet ikke leverer varen.

Annonce

Nye problemer

Toiletvognen virkede, skulle vi hilse at sige. Men på Åboulevarden vendte problemerne tilbage. Det fuldautomatiske toilet tog imod med åben dør, som ikke kunne lukkes.

Det opdagede blandt andet Abdulla Farash fra Silkeborg, der studerer økonomi på Aarhus Universitet.

Han hastede ind på toilettet, trykkede på luk-knappen. Hverefter der ingenting skete.

Et øjeblik så han ud, som om han overvejede at tisse for åben dør. Så opgav han.

»Jeg har ikke tid til at snakke, for jeg skal faktisk bruge et toilet i en fart,« forklarede han.

Han nåede at fortælle, at han ofte forsøger at bruge byens automatiske toiletter.

»Men efterhånden er tre fjerdedele af dem i stykker. Det er træls, for så bliver man nødt til at gå ind på cafeer eller restauranter for at spørge, om man må låne deres toilet.«

På Frederiks Allé havde vi håbet endelig at finde et velfungerede toilet. Sådan blev det ikke. Også på Frederiks Allé var toilettet med fuld udluftning. Døren var pivåben, den kunne ikke lukkes, toilettet var »Out of order«.

Annonce

Unge på Pokémon-jagt

Det kastede nu ikke mange sure miner af sig. I det samme kom en heftig regnbyge, og i løbet af nul komma fem fungerede det åbne toilet som ly for en flok unge, der var på Pokémon-jagt.